Omnia Groep behaal rekord-inkomste | Landbou
Omnia se landbousake-afdeling het vir bestendigheid gesorg in die maatskappy se finansiële resultate.
Die Omnia Groep het 'n rekord-inkomste van R16,8 miljard vir die 12 maande tot einde Maart 2015 behaal.
Mnr. Rod Humphris, hoof uitvoerende beampte, sê: "Dit was 'n moeilike jaar met volumes onder druk, die sluiting van myne, marge-druk en mededingende pryse wat ons mynbou- en chemiese afdelings geraak het.
"Ons ervaar stewige groei in ons landbou-afdeling, wat 'n verbeterde prestasie in die handel en groothandel-besigheid geniet. "
Die groep se inkomste het met 3,5% tot R16 835 miljoen gestyg as gevolg van die sterk prestasie in die landbou-afdeling. Dit is egter geneutraliseer deur swakker vertonings in die mynbou en chemiese afdelings. Omnia se bruto wins het met 9% tot R3 937 miljoen gestyg.
Die bedryfswins het met 4,2% tot R1 476 miloen gestyg as 'n gevolg van die sterk bydrae van die landbou-afdeling.
Die raad van direkteure het 'n finale bruto dividend van 300 sent per aandeel aangekonding, wat op 20 Julie betaal word. Dit beteken 'n totale dividend van 490 sent vir die 12 maande.